寄孫莘老
作者：王令
朝代：宋

paragraphs: 默默不自得，勞勞非吾任。
不與君子逢，誰復明此心。
偶客来自南，口有千里音。
知無木索勤，頗復山水吟。
對之爲一笑，欣如獲千金。
宣城風物佳，古語昔已忱。
太平又其有，道途邈幽深。
溪流渺彎環，山勢屹抱臨。
况復寂寞人，黄綬事陸沉。
公田秫既收，客席酒屢斟。
悔予昔南浮，不往一就尋。
波濤忘日月，疾病廢古今。
歸来就覊銜，外慮日已侵。
適時愧非才，對客輒自瘖。
譬如火炙膚，暫忍久莫禁。
惟思百畝田，爲可足釡鬵。
投身脱世箝，歛足蹈古箴。
寄言所同懷，相期在中林。